《二月雪》
宋代·郑獬

戊戌二月二十六，忽见大雪漫空来。长老惊叹共相语，非时有雪诚怪哉。

阳爻四画已出地，至今百蛰不闻雷。怪得气候斗暄暖，便疑赤帝来相排。

黑风倏起捲沧海，白日黯黯如烟煤。须臾大雹杂猛雨，满地走迸琼与瑰。

阴气蓄怒固未已，即时飞雪相倾颓。青灵何处避威侮，苍凤停车寒毰毸。

天地万物失光彩，草树僵冻成枯荄。凌暴春工大酷烈，似恨百花先时开。

隐公三月亦雨雪，仲尼春秋书为灾。是时鲁国行谬政，天心可用人理推。

我疑此雪不虚应，必有沴气戕栽培。去年六月已大水，居人万类生鱼腮。

当时夏税不得免，至今里正排门催。农夫出田掘野荠，饿倒只向田中埋。

方春鸟兽尚有禁，不许弹猎伤胚胎。而况吾民戴君后，上官不肯一挂怀。

岂无愁苦动天地，所以当春阴气乖。只消黄纸一幅诏，敕责长吏须矜哀。

蠲除馀租不尽取，收提赤子苏饥骸。沛然德泽满天下，坐中可使春风回。

作者简介：郑獬（1022——1072）字毅夫，号云谷，虔化人，江西宁都梅江镇西门人，因他的祖父前往湖北安陆经商，便寄居于此。商籍人安陆，详载宁都州志，少负售才词章豪伟，宋皇祐壬辰科举人，癸巳状元及第，初试国子监谢启曰，李广才气自谓无双。